title: Odločba Splošnega sodišča (EU) 2016/2387 z dne 14. septembra 2016 o pravilih o varnosti za podatke ali dokazila, predložena v skladu s členom 105(1) oziroma (2) Poslovnika

text:
               24.12.2016

               SL

               Uradni list Evropske unije

               L 355/18

         ODLOČBA SPLOŠNEGA SODIŠČA (EU) 2016/2387
   z dne 14. septembra 2016
   o pravilih o varnosti za podatke ali dokazila, predložena v skladu s členom 105(1) oziroma (2) Poslovnika
   SPLOŠNO SODIŠČE –
   na podlagi Poslovnika in zlasti njegovega člena 105(11),
   ob upoštevanju naslednjega:

               (1)

               V skladu s členom 105(1) in (2) Poslovnika lahko glavna stranka v sporu prostovoljno ali na podlagi pripravljalnega ukrepa Splošnega sodišča predloži podatke ali dokazila, ki se nanašajo na varnost Evropske unije ali varnost ene ali več njenih držav članic ali na vodenje njihovih mednarodnih odnosov. Odstavki 3 do 10 tega člena določajo postopkovno ureditev, ki se uporablja za take podatke ali dokazila.

               (2)

               Ob upoštevanju občutljivosti in zaupnosti zadevnih podatkov ali dokazil je za izvajanje ureditve, določene s členom 105 Poslovnika, potrebna vzpostavitev ustreznega varovalnega instrumenta, da se tem podatkom ali dokazilom zagotovi visoka raven varstva.

               (3)

               Zato se mora varovalni instrument uporabljati za vse podatke ali dokazila, predložena v skladu s členom 105(1) oziroma (2) Poslovnika, ki so tajni podatki Evropske unije ali za katere je glavna stranka, ki jih je predložila, navedla, da bi njihovo posredovanje nasprotni glavni stranki lahko ogrozilo varnost Unije ali varnost ene ali več njenih držav članic ali vodenje njihovih mednarodnih odnosov, čeprav ti podatki ali dokazila niso tajni podatki Evropske unije.

               (4)

               Za zagotovitev visoke ravni varstva tem podatkom ali dokazilom se temeljna načela in minimalni standardi varovanja navedenih podatkov ali dokazil zgledujejo po tistih načelih in standardih, ki se uporabljajo za varstvo podatkov stopnje tajnosti SECRET UE/EU SECRET v skladu s predpisi institucij Unije na področju varovanja tajnih podatkov Evropske unije, zlasti tistih, ki so jih sprejeli Svet Evropske unije, Evropski parlament in Evropska komisija.

               (5)

               Podatki ali dokazila, ki so predložena v skladu s členom 105(1) oziroma (2) Poslovnika, so na Sodišču Evropske unije označena s posebno oznako, imenovano „FIDUCIA“, ki določa varnostno ureditev, ki se zanje uporablja ves čas postopka pred Splošnim sodiščem in v primeru pritožbe pred Sodiščem. Označitev z oznako FIDUCIA in odprava te oznake ne vplivata na določanje stopnje tajnosti informacij, ki so bile posredovane Splošnemu sodišču.

               (6)

               Dostop do informacij FIDUCIA se zagotovi ob spoštovanju načela potrebe po seznanitvi –

         ODLOČI:
   Člen 1
   Opredelitve
   V tej odločbi pomeni:

               (a)

               „varnostni organ“ organ, odgovoren za varnost Sodišča Evropske unije, ki ga je zadnjenavedeno za to imenovalo in ki lahko v celoti ali deloma prenese opravljanje nalog, določenih s to odločbo;

               (b)

               „služba FIDUCIA“ službo Sodišča Evropske unije, ki zagotavlja delo z informacijami FIDUCIA;

               (c)

               „imetnik podatkov“ ustrezno pooblaščenega posameznika, za katerega je ugotovljeno, da mora biti seznanjen z zadevnimi podatki, ter ki razpolaga z informacijo FIDUCIA in je zato odgovoren za njeno varovanje;

               (d)

               „dokument“ vse informacije, ne glede na njihovo fizično obliko ali značilnosti;

               (e)

               „informacija“ vsako pisno ali ustno informacijo, ne glede na vrsto nosilca ali avtorja;

               (f)

               „tajni podatek Evropske unije“ (tajni podatek EU) vsako informacijo ali material z oznako stopnje tajnosti Evropske unije v skladu s pravili, ki se uporabljajo v institucijah Unije na tem področju, ki ima eno od teh stopenj tajnosti:

                           —

                           TRÈS SECRET UE/EU TOP SECRET,

                           —

                           SECRET UE/EU SECRET,

                           —

                           CONFIDENTIEL UE/EU CONFIDENTIAL,

                           —

                           RESTREINT UE/EU RESTRICTED.

               (g)

               „informacija FIDUCIA“ vsako informacijo, ki je označena z oznako FIDUCIA;

               (h)

               „delo“ z informacijo FIDUCIA vse možne dejavnosti, v katere so vključene informacije FIDUCIA med postopkom pred Splošnim sodiščem in najkasneje do poteka roka iz člena 56, prvi odstavek, Statuta Sodišča Evropske unije. Zajema njihovo vpisovanje, vpogled vanje, njihovo ustvarjanje, kopiranje, hrambo, vrnitev in uničenje.

         Člen 2
   Predmet in področje uporabe
   1.   V tej odločbi so določena temeljna načela in minimalni standardi varovanja informacij FIDUCIA v okviru postopka pred Splošnim sodiščem in najkasneje do poteka roka, določenega v členu 56, prvi odstavek, Statuta Sodišča Evropske unije.
   2.   Ta temeljna načela in minimalni standardi varovanja veljajo za vse informacije FIDUCIA in za vsako vrsto uporabe, pisne ali ustne, ter za kopije teh informacij, ki so po potrebi narejene v skladu s pravili o varnosti, določenimi v tej odločbi.
   Člen 3
   Način vložitve in vrnitve
   Za izvedbo ureditve, določene s to odločbo:

               —

               glavna stranka obvesti sodno tajništvo Splošnega sodišča o dnevu vložitve podatkov ali dokazil v skladu s členom 105(1) oziroma (2) Poslovnika;

               —

               glavna stranka mora v spremstvu predstavnika sodnega tajništva vložiti podatke ali dokazila v skladu s členom 105(1) oziroma (2) Poslovnika v službi FIDUCIA med uradnimi urami sodnega tajništva;

               —

               če glavna stranka, ki je predložila podatke ali dokazila v skladu s členom 105(1) oziroma (2) Poslovnika, ne dovoli njihovega posredovanja na podlagi člena 105(4) Poslovnika, mora te podatke ali dokazila prevzeti v službi FIDUCIA ob prisotnosti predstavnika sodnega tajništva takoj, ko so umaknjeni na podlagi člena 105(7) Poslovnika, ali po poteku roka iz člena 56, prvi odstavek, Statuta Sodišča Evropske unije, razen če je bila v tem roku vložena pritožba;

               —

               če je bila v roku iz člena 56, prvi odstavek, Statuta Sodišča Evropske unije vložena pritožba zoper odločbo Splošnega sodišča, se podatki ali dokazila, ki so bila v tej zadevi predložena v skladu s členom 105(1) oziroma (2) Poslovnika, dajo na voljo Sodišču. Takoj ko je sodni tajnik Splošnega sodišča obveščen o obstoju te pritožbe, pošlje sodnemu tajniku Sodišča dopis, v katerem ga obvesti, da so zadevni podatki ali dokazila dani na voljo Sodišču. Sodni tajnik Splošnega sodišča hkrati obvesti varnostni organ, da morajo biti zadevni podatki ali dokazila dani na voljo Sodišču, ne da bi bili fizično premeščeni. Ta podatek zabeleži služba FIDUCIA. Glavna stranka, ki je predložila te podatke ali dokazila, mora te prevzeti v službi FIDUCIA ob prisotnosti predstavnika sodnega tajništva Sodišča takoj po vročitvi odločbe, s katero se pritožbeni postopek konča, razen če se zadeva vrne Splošnemu sodišču v razsojanje;

               —

               če se zadeva vrne Splošnemu sodišču v razsojanje, da Sodišče zadevne podatke ali dokazila na voljo Splošnemu sodišču takoj po vročitvi odločbe, s katero se pritožbeni postopek konča. Sodni tajnik Sodišča pošlje sodnemu tajniku Splošnega sodišča dopis, v katerem ga obvesti, da so zadevni podatki ali dokazila dani na voljo Splošnemu sodišču. Sodni tajnik Sodišča hkrati obvesti varnostni organ, da morajo biti zadevni podatki ali dokazila dani na voljo Splošnemu sodišču, ne da bi bili fizično premeščeni. Ta podatek zabeleži služba FIDUCIA. Glavna stranka, ki je predložila te podatke ali dokazila, mora te prevzeti v službi FIDUCIA ob prisotnosti predstavnika sodnega tajništva Splošnega sodišča takoj po poteku roka iz člena 56, prvi odstavek, Statuta Sodišča Evropske unije, razen če je bila v tem roku vložena pritožba.

         Člen 4
   Oznaka FIDUCIA
   1.   Oznako FIDUCIA podeli služba FIDUCIA vsem podatkom ali dokazilom, ki so predloženi v skladu s členom 105(1) oziroma (2) Poslovnika.
   2.   Oznako FIDUCIA podeli služba FIDUCIA tudi vsaki informaciji, ki deloma ali v celoti povzema vsebino podatkov ali dokazil, predloženih v skladu s členom 105(1) oziroma (2) Poslovnika, in vsaki kopiji takih podatkov ali dokazil.
   3.   Oznako FIDUCIA podeli služba FIDUCIA tudi dokumentom in vpisnikom, ki jih sestavi služba FIDUCIA na podlagi te odločbe in katerih nepooblaščeno razkritje bi lahko škodilo varnosti Unije ali varnosti ene ali več njenih držav članic ali vodenju njihovih mednarodnih odnosov.
   4.   Z oznako FIDUCIA se na viden način označijo vse strani in vsi nosilci informacij FIDUCIA.
   5.   Označitev z oznako FIDUCIA in odprava te oznake pod pogoji iz Priloge III ne vpliva na stopnjo tajnosti informacij, ki so bile predložene Splošnemu sodišču.
   Člen 5
   Varovanje informacij FIDUCIA
   1.   Varovanje informacij FIDUCIA je enakovredno varovanju tajnih podatkov EU SECRET UE/EU SECRET v skladu s pravili, ki se uporabljajo v institucijah Unije na področju varstva tajnih podatkov EU.
   2.   Imetnik katere koli informacije FIDUCIA je odgovoren za njeno varovanje v skladu s to odločbo.
   Člen 6
   Obvladovanje varnostnega tveganja
   1.   Za obvladovanje tveganja, povezanega z informacijami FIDUCIA, je predviden postopek analize tveganj, katerega cilj je določiti znana varnostna tveganja, določiti varnostne ukrepe za zmanjšanje takih tveganj na sprejemljivo raven v skladu s temeljnimi načeli in minimalnimi standardi iz te odločbe ter te ukrepe uporabljati. Varnostni organ učinkovitost takih ukrepov nenehno ocenjuje.
   2.   Varnostni ukrepi za varovanje informacij FIDUCIA med postopkom pred Splošnim sodiščem in najkasneje do poteka roka iz člena 56, prvi odstavek, Statuta Sodišča Evropske unije so sorazmerni zlasti z obliko zadevnih podatkov ali materialov in njihovim obsegom, krajem in strukturo prostorov službe FIDUCIA ter lokalno oceno nevarnosti zlonamernih in/ali kriminalnih dejavnosti, vključno z vohunstvom, sabotažo in terorizmom.
   3.   V notranjem načrtu za izredne razmere Sodišča Evropske unije je upoštevana potreba po varovanju informacij FIDUCIA v izrednih razmerah, da se prepreči nepooblaščeni dostop, razkritje ali izguba celovitosti podatkov ali njihova razpoložljivost.
   4.   V notranji načrt za izredne razmere Sodišča Evropske unije so vključeni preventivni in obnovitveni ukrepi, tako da so posledice velikih napak ali incidentov pri delu z informacijami FIDUCIA in njihovi hrambi čim manjše.
   Člen 7
   Varnostni ukrepi glede oseb
   1.   Dostop do informacij FIDUCIA se lahko odobri le osebam, ki:

               —

               imajo potrebo po seznanitvi,

               —

               so bile ob upoštevanju odstavka 2 tega člena pooblaščene za dostop do informacij FIDUCIA in

               —

               so bile poučene o svoji odgovornosti.

         2.   Šteje se, da so sodniki Splošnega sodišča zaradi svoje funkcije pooblaščeni za dostop do informacij FIDUCIA.
   3.   Postopek, katerega namen je ugotoviti, ali je uradnika ali drugega uslužbenca Sodišča Evropske unije ob upoštevanju njegove lojalnosti, vrednosti zaupanja in zanesljivosti mogoče pooblastiti za dostop do informacij FIDUCIA, je določen v Prilogi I.
   4.   Vse zadevne osebe se pouči o njihovi odgovornosti za varovanje informacij FIDUCIA v skladu s to odločbo, in sicer preden se jim odobri dostop do informacij FIDUCIA in nato v rednih presledkih, navedene osebe pa to tudi pisno potrdijo.
   Člen 8
   Fizična varnost
   1.   „Fizična varnost“ pomeni uporabo fizičnih in tehničnih zaščitnih ukrepov za preprečitev nepooblaščenega dostopa do informacij FIDUCIA.
   2.   Namen ukrepov fizične varnosti je preprečiti skrivne ali nasilne vdore vsiljivcem v prostore službe FIDUCIA, odvrniti, ovirati in odkriti nedovoljena dejanja ter omogočiti razločevanje med pooblaščenimi in nepooblaščenimi osebami za dostop do informacij FIDUCIA glede na potrebo po seznanitvi. Ti ukrepi se določijo na podlagi postopka obvladovanja tveganja.
   3.   Fizična varnost se uvede v prostorih službe FIDUCIA, kjer poteka delo z informacijami FIDUCIA in kjer se te informacije shranjujejo. Namen teh ukrepov je zagotoviti varovanje informacij FIDUCIA, ki je enakovredno varovanju tajnih podatkov EU SECRET UE/EU SECRET v skladu s pravili, ki se uporabljajo v institucijah Unije na področju varstva tajnih podatkov EU. Informacij FIDUCIA ni mogoče hraniti ali pregledovati zunaj prostorov službe FIDUCIA, ki so s tem namenom v varovanem območju.
   4.   Za varovanje informacij FIDUCIA se uporablja le oprema ali naprave, ki so v skladu s pravili, ki se uporabljajo v institucijah Unije na področju varstva tajnih podatkov EU.
   5.   Določbe za izvajanje tega člena so v Prilogi II.
   Člen 9
   Upravljanje informacij FIDUCIA
   1.   „Upravljanje informacij FIDUCIA“ je uporaba upravnih ukrepov za varovanje informacij FIDUCIA med postopkom pred Splošnim sodiščem in najkasneje do poteka roka iz člena 56, prvi odstavek, Statuta Sodišča Evropske unije in za nadzor nad temi informacijami, ki prispevajo k odvračanju in odkrivanju namernega in naključnega nepooblaščenega razkritja ali izgube takih informacij.
   2.   Ukrepi za upravljanje informacij FIDUCIA se nanašajo predvsem na vpisovanje, vpogled, ustvarjanje, kopiranje, shranjevanje, vrnitev in uničenje informacij FIDUCIA.
   3.   Služba FIDUCIA ob sprejemu informacij FIDUCIA in pred vsakršnim delom z njimi te informacije vpiše.
   4.   Varnostni organ redno pregleduje prostore službe FIDUCIA.
   5.   Določbe za izvajanje tega člena so v Prilogi III.
   Člen 10
   Varstvo informacij FIDUCIA, s katerimi delo poteka po elektronski poti
   1.   Komunikacijski in informacijski sistemi (računalniki in strojna oprema), ki se uporabljajo za delo z informacijami FIDUCIA, so v prostorih službe FIDUCIA. Ločeni so od vseh informacijskih omrežij.
   2.   Izvajajo se varnostni ukrepi za zaščito informacijske opreme, ki se uporablja za delo z informacijami FIDUCIA, tako da teh informacij ni mogoče nepooblaščeno razkriti zaradi nenamernega elektromagnetnega oddajanja (varnostni ukrepi, ki so enakovredni ukrepom za varstvo tajnih podatkov EU SECRET UE/EU SECRET v skladu s pravili, ki se uporabljajo v institucijah Unije na področju varstva tajnih podatkov EU).
   3.   Za komunikacijske in informacijske sisteme se opravi postopek akreditacije, ki jo podeli varnostni organ po tem, ko se prepriča, da so v skladu s pravili, ki se uporabljajo v institucijah Unije na področju varstva tajnih podatkov EU.
   4.   Določbe za izvajanje tega člena so v Prilogi IV.
   Člen 11
   Varnost v primeru zunanje intervencije
   1.   „Varnost v primeru zunanje intervencije“ je uporaba ukrepov, s katerimi se zagotovi, da izvajalci, ki morajo posredovati v okviru vzdrževanja komunikacijskih in informacijskih sistemov, ki so ločeni od informacijskega omrežja, ali v okviru intervencije, zaradi katere je treba informacije FIDUCIA nujno premestiti na varno mesto, varujejo informacije FIDUCIA.
   2.   Varnostni organ lahko izvajalcem, registriranim v državi članici, prepusti izvajanje nalog, ki na podlagi pogodbe pomenijo dostop do informacij FIDUCIA oziroma v zvezi s katerimi je potreben dostop do informacij FIDUCIA.
   3.   Varnostni organ pri dodeljevanju pogodb skrbi, da so izpolnjeni minimalni standardi varnosti, ki so določeni v tej odločbi in navedeni v pogodbi.
   4.   Osebje izvajalca lahko dostopa do informacij FIDUCIA šele po tem, ko jim je varnostni organ za ta namen izdal odobritev na podlagi varnostnega dovoljenja, ki ga izda nacionalni varnostni organ ali kateri koli drug pristojni varnostni organ v skladu z nacionalnimi predpisi.
   5.   Določbe za izvajanje tega člena so v Prilogi V.
   Člen 12
   Neobstoj digitalnega prenosa, posredovanja in izmenjave informacij FIDUCIA
   1.   Informacije FIDUCIA niso nikoli predmet digitalnega prenosa.
   2.   Splošno sodišče informacij FIDUCIA ne posreduje niti institucijam, niti organom, uradom ali agencijam Unije, niti državam članicam, niti drugim strankam v sporu, niti tretjim osebam.
   Člen 13
   Kršitve varnosti in nepooblaščeno razkritje informacij FIDUCIA
   1.   Kršitev varstva tajnosti je posledica posameznikovega dejanja ali opustitve dejanja v nasprotju s pravili o varnosti iz te odločbe.
   2.   Do nepooblaščenega razkritja informacij FIDUCIA pride, če so te kot posledica kršitve varovanja tajnosti v celoti ali delno razkrite nepooblaščenim osebam oziroma osebam, za katere se ne šteje, da so pooblaščene.
   3.   O vseh kršitvah ali domnevnih kršitvah varnosti se nemudoma obvesti varnostni organ.
   4.   Če je bilo ugotovljeno ali če obstajajo utemeljeni razlogi za domnevo, da so bile informacije FIDUCIA nepooblaščeno razkrite ali izgubljene, varnostni organ ob tesnem sodelovanju s predsednikom in sodnim tajnikom Splošnega sodišča sprejme vse primerne ukrepe v skladu s predpisi ter:

               (a)

               o tem obvesti glavno stranko, ki je predložila zadevne podatke ali dokazila;

               (b)

               pristojnemu organu predlaga uvedbo upravne preiskave;

               (c)

               oceni morebitno škodo za varnost Unije ali za varnost ene ali več njenih držav članic ali za vodenje njihovih mednarodnih odnosov;

               (d)

               sprejme primerne ukrepe, da se kršitev ne bi ponovila, in

               (e)

               o sprejetih ukrepih obvesti pristojne organe.

         5.   Zoper vsakega posameznika, ki je odgovoren za kršitev pravil o varnosti iz te odločbe, se lahko uvede disciplinski postopek v skladu z veljavnimi predpisi. Zoper vsakega posameznika, ki je odgovoren za nepooblaščeno razkritje ali izgubo informacij FIDUCIA, se lahko uvede disciplinski in/ali sodni postopek v skladu z veljavnimi predpisi.
   Člen 14
   Organizacija varovanja pri Splošnem sodišču
   1.   Služba FIDUCIA zagotavlja izvajanje varovanja informacij FIDUCIA na podlagi te odločbe.
   2.   Varnostni organ je odgovoren za pravilno izvajanje te odločbe. Zato varnostni organ:

               (f)

               izvaja in redno preverja varnostno politiko Sodišča Evropske unije;

               (g)

               nadzira izvajanje te odločbe s strani službe FIDUCIA;

               (h)

               po potrebi naroča preiskave – pod pogoji iz člena 13 – dejanskega nepooblaščenega razkritja ali izgube oziroma suma nepooblaščenega razkritja ali izgube informacij FIDUCIA;

               (i)

               izvaja redne inšpekcijske preglede varnostne ureditve za varovanje informacij FIDUCIA v prostorih službe FIDUCIA.

         Člen 15
   Praktične določbe za izvajanje
   Varnostni organ s soglasjem sodnega tajnika Splošnega sodišča sprejme praktične določbe za izvajanje te odločbe.
   Člen 16
   Začetek veljavnosti
   Ta odločba začne veljati dan po objavi v Uradnem listu Evropske unije.

      V Luxembourgu, 14. septembra 2016.

            Sodni tajnik

         E. COULON

            Predsednik

         M. JAEGER

      PRILOGA I

         VARNOSTNI UKREPI GLEDE OSEB

                  1.

                  V tej prilogi so določbe za izvajanje člena 7 te odločbe.

                  2.

                  Sodni tajnik Splošnega sodišča pripravi za svoje področje in v obsegu, ki je nujno potreben, seznam delovnih mest, na katerih je potreben dostop do informacij FIDUCIA in glede katerih se zato zahteva, da se uradnikom in drugim uslužbencem, ki zasedajo ta delovna mesta pri Splošnem sodišču, izda dovoljenje za dostop do informacij FIDUCIA.

                  3.

                  Za izdajo dovoljenja za dostop do informacij FIDUCIA služba FIDUCIA posreduje vprašalnik glede varnosti, ki ga je izpolnil zadevni uradnik ali drug uslužbenec, nacionalnemu varnostnemu organu države članice, katere državljan je zadevni uradnik ali drug uslužbenec, ali drugemu pristojnemu nacionalnemu organu, ki je določen v pravilih, ki se uporabljajo v institucijah Unije na področju varstva tajnih podatkov EU (v nadaljevanju: pristojni NVO), in zaprosi, naj se izvede varnostna preiskava za stopnjo tajnosti SECRET UE/EU SECRET.

                  4.

                  Pristojni NVO po opravljeni varnostni preiskavi, ki se izvede v skladu s predpisi, ki veljajo v zadevni državi članici, obvesti službo FIDUCIA o njenem izidu.

                  5.

                  Če je z varnostno preiskavo pristojnemu NVO zagotovljeno, da ni nobenih negativnih informacij, ki bi vzbudile dvome o tem, ali je posameznik lojalen, vreden zaupanja in zanesljiv, lahko pristojni organ za imenovanja (OI) zadevnemu posamezniku izda dovoljenje za dostop do informacij FIDUCIA.

                  6.

                  Če z varnostno preiskavo ni mogoče dobiti zagotovila iz odstavka 5, OI o tem uradno obvesti zadevnega posameznika. V tem primeru lahko služba FIDUCIA po navodilu OI zaprosi pristojni NVO za vsa dodatna pojasnila, ki jih ta lahko priskrbi skladno z nacionalnimi predpisi. Če je izid varnostne preiskave potrjen, se dovoljenje za dostop do informacij FIDUCIA ne izda.

                  7.

                  Dovoljenje za dostop do informacij FIDUCIA velja pet let. Dovoljenje se odvzame, če zadevna oseba zapusti delovno mesto, na katerem je potreben dostop do informacij FIDUCIA, ali če OI oceni, da so podani razlogi, ki upravičujejo odvzem dovoljenja.

                  8.

                  Dovoljenje za dostop do informacij FIDUCIA se lahko podaljša v skladu s postopkom iz odstavkov 3 do 5.

                  9.

                  Služba FIDUCIA vodi evidenco dovoljenj za dostop do informacij FIDUCIA.

                  10.

                  Če služba FIDUCIA izve za informacije o nevarnosti, povezani s posameznikom, ki ima dovoljenje za dostop do informacij FIDUCIA, o tem obvesti pristojni NVO, OI pa lahko začasno prekliče dostop do informacij FIDUCIA ali odvzame dovoljenje za dostop do informacij FIDUCIA.

                  11.

                  V nujnih primerih lahko OI po posvetovanju s pristojnim NVO in ob upoštevanju izida predhodnih pregledov, s katerimi se preveri, da ni nobenih negativnih informacij, zadevnim uradnikom in drugim uslužbencem izda začasno dovoljenje za dostop do informacij FIDUCIA. To začasno dovoljenje je veljavno do konca postopka iz odstavkov 3 do 5, vendar ne sme preseči obdobja šestih mesecev, ki začne teči z dnem vložitve predloga za izvedbo varnostne preiskave pri pristojnem NVO.

                  12.

                  Pred izdajo dovoljenja za dostop do informacij FIDUCIA so osebe, ki so za ta namen pridobile dovoljenje, vključene v izobraževanje, katerega cilj je, da se usposobijo za to, da prevzamejo odgovornost pri delu z informacijami FIDUCIA. Dovoljenje za dostop do informacij FIDUCIA postane veljavno šele po poteku tega izobraževanja in po pisnem sprejetju odgovornosti.

      PRILOGA II

         FIZIČNA VARNOST

      I.   UVOD

                  1.

                  V tej prilogi so določbe za izvajanje člena 8 te odločbe. Določa minimalne zahteve za fizično varovanje prostorov službe FIDUCIA, v katerih poteka delo z informacijami FIDUCIA in v katerih se te informacije shranjujejo.

                  2.

                  Namen ukrepov fizične varnosti je preprečiti nepooblaščeni dostop do informacij FIDUCIA:

                              (j)

                              z zagotovitvijo, da delo z informacijami FIDUCIA poteka na ustrezen način in da se te informacije ustrezno hranijo;

                              (k)

                              z omogočanjem ločevanja pooblaščenih in nepooblaščenih oseb za dostop do informacij FIDUCIA na podlagi načela potrebe po seznanitvi;

                              (l)

                              z odvračanjem, oviranjem in odkrivanjem nedovoljenih dejavnosti ter

                              (m)

                              s preprečevanjem ali zadrževanjem skrivnih ali nasilnih vdorov vsiljivcev v prostore službe FIDUCIA.

                  3.

                  Ukrepi fizične varnosti se izberejo na podlagi ocene nevarnosti za informacije FIDUCIA. Pri izbiri teh ukrepov se upoštevata kraj in struktura prostorov službe FIDUCIA. Varnostni organ določi stopnjo varnosti, ki jo je treba doseči za vsakega od teh ukrepov fizične varnosti:

                              (n)

                              pregrada varnostnega perimetra, ki ščiti meje območja, ki ga je treba zaščititi;

                              (o)

                              sistem odkrivanja vdorov, ki je povezan s centrom za varnost Sodišča Evropske unije;

                              (p)

                              sistem za nadzor vstopa, ki se izvaja z elektronskimi ali elektromehanskimi sredstvi in s katerim upravlja varnostno osebje;

                              (q)

                              usposobljeno in nadzorovano varnostno osebje, ki ima dovoljenje za dostop do informacij FIDUCIA;

                              (r)

                              sistem za videonadzor zaprtega kroga, s katerim upravlja varnostno osebje ter ki je povezan s sistemom odkrivanja vdorov in s sistemom nadzora vstopov;

                              (s)

                              varnostna razsvetljava, ki zagotavlja učinkovit neposreden nadzor ali nadzor prek sistema za videonadzor;

                              (t)

                              vsi drugi ustrezni fizični ukrepi, s katerimi naj bi se odvračal ali odkrival nepooblaščeni dostop ali s katerimi naj bi se preprečili vpogled, izguba ali poškodovanje informacij FIDUCIA.

            II.   PROSTORI ZA SHRANJEVANJE INFORMACIJ FIDUCIA IN VPOGLED VANJE

         Vzpostavitev fizično varovanih prostorov za shranjevanje in vpogled

                  4.

                  Vzpostavijo se prostori za shranjevanje informacij FIDUCIA in vpogled vanje. Informacije FIDUCIA se lahko hranijo in pregledujejo le v prostorih službe FIDUCIA, ki popolnoma ustrezajo pravilom, ki se uporabljajo v institucijah Unije na področju varstva tajnih podatkov EU.

                  5.

                  V teh prostorih se informacije FIDUCIA shranjujejo v blagajnah, ki tudi popolnoma ustrezajo pravilom, ki se uporabljajo v institucijah Unije na področju varstva tajnih podatkov EU.

                  6.

                  V prostore službe FIDUCIA ni mogoče vstopiti z nobenim komunikacijskim sistemom (telefon ali druga elektronska naprava).

                  7.

                  Sejna soba službe FIDUCIA je zaščitena pred prisluškovanjem. V njej se redno opravlja inšpekcijski nadzor elektronske varnosti.

         Dostop do prostorov za shranjevanje in vpogled

                  8.

                  Dostop do prostorov službe FIDUCIA se nadzoruje prek predprostora za identifikacijo, v katerem se opravlja video nadzor.

                  9.

                  Osebe, ki imajo dovoljenje za dostop do informacij FIDUCIA, in osebe, za katere se šteje, da imajo dovoljenje za dostop, lahko za vpogled v informacije FIDUCIA vstopajo v prostore službe FIDUCIA pod pogoji iz člena 7(1) in (2) te odločbe.

                  10.

                  Varnostni organ lahko v izrednih okoliščinah izda dovoljenje za vstop nepooblaščenim osebam, katerih posredovanje v prostorih službe FIDUCIA je nujno, vendar vstop v te prostore ne sme pomeniti dostopa do informacij FIDUCIA, ki so zaščitene pred vpogledom v blagajnah. Te osebe lahko vstopijo le ob spremstvu in pod stalnim nadzorom zaposlenega v službi FIDUCIA, ki ima dovoljenje za dostop do informacij FIDUCIA.

                  11.

                  Vsak vstop v prostore službe FIDUCIA se zabeleži v evidenco vstopov. Ta evidenca se vodi na delovni postaji, ki je v teh prostorih. Komunikacijski in informacijski sistem, ki se za to uporablja, mora biti v skladu z varnostnimi zahtevami iz člena 10 te odločbe in Priloge IV.

                  12.

                  Varnostni ukrepi, ki veljajo za pisno uporabo informacij FIDUCIA, veljajo tudi pri ustni uporabi teh informacij.

            III.   NADZOR NAD KLJUČI IN KOMBINACIJAMI, KI SE UPORABLJAJO ZA VAROVANJE INFORMACIJ FIDUCIA

                  13.

                  Varnostni organ določi postopke za ravnanje s ključi ter nastavitvami kombinacij za prostore službe FIDUCIA in blagajne. Takšni postopki varujejo pred nepooblaščenim dostopom.

                  14.

                  Nastavitve kombinacij si na pamet zapomni najmanjše mogoče število oseb, ki jih morajo poznati. Nastavitve kombinacij za blagajne, v katerih se shranjujejo informacije FIDUCIA, se spremenijo:

                              (a)

                              ob prejemu nove blagajne;

                              (b)

                              vedno ko se zamenja osebje, ki pozna kombinacijo;

                              (c)

                              ob vsakem nepooblaščenem razkritju ali sumu razkritja;

                              (d)

                              ob vsakem vzdrževanju ali popravilu ključavnice;

                              (e)

                              najmanj vsakih 12 mesecev.

                  15.

                  Tehnična oprema, ki je namenjena fizičnemu varovanju informacij FIDUCIA, ustreza pravilom, ki se uporabljajo v institucijah Unije na področju varstva tajnih podatkov EU. Za spoštovanje teh pravil je odgovoren varnostni organ.

                  16.

                  Tehnična oprema se redno inšpekcijsko pregleduje in vzdržuje. Vzdrževalna dela upoštevajo izid inšpekcijskih pregledov, da se zagotovi, da oprema še naprej deluje optimalno.

                  17.

                  Učinkovitost posameznih varnostnih ukrepov in celotnega varnostnega sistema se med vsakim inšpekcijskim pregledom ponovno oceni.

      PRILOGA III

         UPRAVLJANJE INFORMACIJ FIDUCIA

      I.   UVOD

                  1.

                  V tej prilogi so določbe za izvajanje člena 9 te odločbe. Določa upravne ukrepe za varovanje informacij FIDUCIA med postopkom pred Splošnim sodiščem in najkasneje do poteka roka iz člena 56, prvi odstavek, Statuta Sodišča Evropske unije ter za nadzor nad temi informacijami, ki prispevajo k odvračanju in odkrivanju namernega in naključnega nepooblaščenega razkritja ali izgube takih informacij.

            II.   VPISNIK INFORMACIJ FIDUCIA

                  2.

                  Vzpostavi se vpisnik informacij FIDUCIA. Ta vpisnik vodi služba FIDUCIA na delovni postaji, ki je v prostorih službe FIDUCIA. Komunikacijski in informacijski sistem, ki se uporablja za vodenje tega vpisnika, ustreza varnostnim zahtevam iz člena 10 te odločbe in Priloge IV.

            III.   VPIS INFORMACIJ FIDUCIA

                  3.

                  Za namene te odločbe vpis iz varnostnih razlogov (v nadaljevanju: vpis) pomeni uporabo postopkov, ki evidentirajo življenjski cikel informacije FIDUCIA, vključno z njenim uničenjem.

                  4.

                  Vpis informacij FIDUCIA opravlja služba FIDUCIA.

                  5.

                  Služba FIDUCIA avtomatično podeli oznako FIDUCIA podatkom ali dokazilom, predloženim v skladu s členom 105(1) oziroma (2) Poslovnika. Služba FIDUCIA vpiše informacije FIDUCIA v vpisnik informacij FIDUCIA.

                  6.

                  Služba FIDUCIA pripravi poročilo, ki je priloženo vpisniku informacij FIDUCIA, in v njem navede okoliščine, v katerih je bila informacija prejeta. Informacija se nato obravnava na način, ki je določen v prejšnjem odstavku.

                  7.

                  Vpis informacije FIDUCIA, opravljen v skladu z odstavkoma 5 in 6, v vpisnik informacij FIDUCIA se opravi brez poseganja v postopkovni vpis, ki ga opravijo osebe iz sodnega tajništva, ki so pridobile dovoljenje za dostop do informacij FIDUCIA.

            IV.   UPRAVLJANJE INFORMACIJ FIDUCIA

         Oznaka

                  8.

                  Če je tajni podatek EU ali druga informacija, za katero je bilo navedeno, da bi njeno posredovanje lahko škodilo varnosti Unije ali varnosti ene ali več njenih držav članic ali vodenju njihovih mednarodnih odnosov, predložena v skladu s členom 105(1) oziroma (2) Poslovnika, ji služba FIDUCIA podeli oznako FIDUCIA.

                  9.

                  Oznaka FIDUCIA je jasno in pravilno označena na vseh delih dokumenta, ne glede na to, ali so informacije v pisni, zvočni, elektronski ali kateri drugi obliki.

         Ustvarjanje informacije FIDUCIA

                  10.

                  Informacijo FIDUCIA, kot je opredeljena v členu 4(2) in (3) te odločbe, lahko ustvari le oseba, ki je pridobila dovoljenje za dostop do informacij FIDUCIA, ali oseba, za katero se šteje, da ima dovoljenje za dostop do informacij FIDUCIA.

                  11.

                  Vsako ustvarjeno informacijo FIDUCIA služba FIDUCIA vpiše v vpisnik informacij FIDUCIA.

                  12.

                  Za vsako ustvarjeno informacijo FIDUCIA se uporabljajo vsa pravila o delu z informacijami FIDUCIA, kot so določena v tej odločbi in njenih prilogah.

         Odprava oznake FIDUCIA

                  13.

                  Informacije FIDUCIA izgubijo svojo oznako v dveh primerih:

                              (a)

                              če glavna stranka, ki je predložila informacijo FIDUCIA, dovoli, da se ta informacija posreduje nasprotni glavni stranki, prvotno predložena informacija in vse informacije, ki so bile ustvarjene na podlagi te informacije, izgubijo svojo oznako FIDUCIA;

                              (b)

                              če se informacija FIDUCIA vrne glavni stranki, ki jo je predložila.

                  14.

                  Odpravo oznake FIDUCIA opravi služba FIDUCIA, ki to odpravo vpiše v vpisnik informacij FIDUCIA.

                  15.

                  Odprava oznake FIDUCIA ne pomeni preklica stopnje tajnosti za tajne podatke EU.

            V.   KOPIJE INFORMACIJ FIDUCIA

                  16.

                  Informacije FIDUCIA se ne kopirajo, razen če je to nujno potrebno. V tem primeru kopije naredi služba FIDUCIA, ki jih oštevilči in vpiše.

                  17.

                  Za kopije veljajo vsa pravila o varnosti, ki so določena v tej odločbi in njenih prilogah.

            VI.   UNIČENJE INFORMACIJ FIDUCIA

                  18.

                  Če se podatki ali dokazila, ki so bila predložena v skladu s členom 105(1) oziroma (2) Poslovnika, vrnejo glavni stranki, ki jih je predložila, se uničijo vse informacije, ki deloma ali v celoti povzemajo vsebino teh podatkov ali dokazil, in vse kopije, če so bile narejene.

                  19.

                  Uničenje informacij FIDUCIA iz odstavka 18 opravi služba FIDUCIA na način, ki je v skladu s pravili, ki se uporabljajo v institucijah Unije na področju varstva tajnih podatkov EU, da se prepreči njihova delna ali popolna rekonstrukcija.

                  20.

                  Uničenje informacij FIDUCIA iz odstavka 18 se opravi ob navzočnosti priče, ki ima dovoljenje za dostop do informacij FIDUCIA.

                  21.

                  Služba FIDUCIA sestavi zapisnik o uničenju.

                  22.

                  Zapisnik o uničenju se priloži v vpisnik informacij FIDUCIA. Kopija zapisnika o uničenju se posreduje glavni stranki, ki je zadevni dokument predložila.

      PRILOGA IV

         VAROVANJE INFORMACIJ FIDUCIA, S KATERIMI DELO POTEKA PO ELEKTRONSKI POTI

                  1.

                  V tej prilogi so določbe za izvajanje člena 10 te odločbe.

                  2.

                  Delo z informacijami FIDUCIA lahko poteka le na elektronskih napravah (delovna postaja, tiskalniki, fotokopirni stroji), ki niso povezane z informacijskim omrežjem in ki so v prostorih službe FIDUCIA.

                  3.

                  Vse elektronske naprave, ki se uporabljajo za delo z informacijami FIDUCIA, ustrezajo pravilom, ki se uporabljajo v institucijah Unije na področju varstva tajnih podatkov EU. Varnost teh naprav je zagotovljena ves čas njihovega življenjskega cikla.

                  4.

                  Vse mogoče povezave z internetom in z drugimi napravami (LAN, WLAN, Bluetooth itd.) so trajno izklopljene.

                  5.

                  Delovne postaje so opremljene z ustrezno protivirusno zaščito. Za posodobitve protivirusne zaščite se uporablja CD-ROM ali USB-ključ, ki je namenjen izključno temu.

                  6.

                  Spomini tiskalnikov in fotokopirnih strojev se izbrišejo pred vsakim vzdrževanjem.

                  7.

                  Za obravnavo zaprosil za izvedbo varnostne preiskave iz Priloge I se uporabljajo le šifrirni izdelki, ki so bili odobreni v skladu s pravili, ki se uporabljajo v institucijah Unije na področju varstva tajnih podatkov EU.

      PRILOGA V

         VARNOST V PRIMERU ZUNANJE INTERVENCIJE

                  1.

                  V tej prilogi so določbe za izvajanje člena 11 te odločbe.

                  2.

                  Izvajalci lahko dostopajo do informacij FIDUCIA le v okviru vzdrževanja komunikacijskih in informacijskih sistemov, ki so ločeni od informacijskega omrežja, ali v okviru intervencije, zaradi katere je treba informacije FIDUCIA nujno premestiti na varno mesto.

                  3.

                  Varnostni organ pripravi smernice glede zunanje intervencije, ki se nanašajo zlasti na varnostno dovoljenje osebja izvajalca in na vsebino pogodb iz te priloge.

                  4.

                  Dokumenti v zvezi s postopki javnega naročanja ter pogodba glede vzdrževanja komunikacijskih in informacijskih sistemov, ki so ločeni od informacijskega omrežja, so označeni z oznako FIDUCIA, če vsebujejo informacije, katerih nepooblaščeno razkritje bi lahko škodilo varnosti Unije ali varnosti ene ali več njenih držav članic ali vodenju njihovih mednarodnih odnosov. Priloga glede varnosti k tej pogodbi vsebuje določbe, ki izvajalcu nalagajo spoštovanje minimalnih standardov, določenih v tej odločbi. Kršitev teh minimalnih standardov lahko pomeni zadosten razlog za odpoved pogodbe.

                  5.

                  Pogodba, ki vključuje intervencijo, zaradi katere je treba informacije FIDUCIA nujno premestiti na varno mesto, določa število varnostnikov, ki morajo imeti varnostno dovoljenje. V njej niso določeni postopki, ki jih je treba izvesti. Ta pogodba ni označena z oznako FIDUCIA.

                  6.

                  Izvajalec ne more prenesti na podizvajalca izvedbe nalog, ki so opredeljene v javnem naročilu in v pogodbi, ki vključuje ali zahteva dostop do informacij FIDUCIA.


title: 2008/261/ES: Sklep Sveta z dne 28. februarja 2008 o podpisu v imenu Evropske skupnosti ter o začasni uporabi nekaterih določb Protokola med Evropsko unijo, Evropsko skupnostjo, Švicarsko konfederacijo in Kneževino Lihtenštajn o pristopu Kneževine Lihtenštajn k Sporazumu med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda

text:
               26.3.2008

               SL

               Uradni list Evropske unije

               L 83/3

      SKLEP SVETA

   z dne 28. februarja 2008
   o podpisu v imenu Evropske skupnosti ter o začasni uporabi nekaterih določb Protokola med Evropsko unijo, Evropsko skupnostjo, Švicarsko konfederacijo in Kneževino Lihtenštajn o pristopu Kneževine Lihtenštajn k Sporazumu med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda
   (2008/261/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 62, člena 63(3)(a) in (b), člena 66 in člena 95 v zvezi z drugim stavkom prvega pododstavka člena 300(2) Pogodbe,
   ob upoštevanju predloga Komisije,
   ob upoštevanju naslednjega:

               (1)

               Svet je 27. februarja 2006 dovolil pogajanja s Kneževino Lihtenštajn in Švicarsko konfederacijo glede Protokola o pristopu Lihtenštajna k Sporazumu z dne 26. oktobra 2004 med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda, (v nadaljnjem besedilu „Protokol“ in „Sporazum“). Ta pogajanja so se zaključila in Protokol je bil parafiran v Bruslju 21. junija 2006.

               (2)

               S pridržkom njegove poznejše sklenitve je zaželeno, da se Protokol podpiše.

               (3)

               Protokol predvideva začasno uporabo nekaterih svojih določb. Te določbe bi bilo treba uporabljati začasno do začetka veljavnosti Protokola.

               (4)

               Glede razvoja schengenskega pravnega reda, ki ga ureja Pogodba o ustanovitvi Evropske skupnosti, je primerno, da se od podpisa Protokola Sklep 1999/437/ES (1) smiselno uporablja v odnosih z Lihtenštajnom.

               (5)

               Ta sklep ne vpliva na položaj Združenega kraljestva na podlagi Protokola o vključitvi schengenskega pravnega reda v okvir Evropske unije, ki je priložen k Pogodbi o Evropski uniji in Pogodbi o ustanovitvi Evropske skupnosti, ter na podlagi Sklepa Sveta 2000/365/ES z dne 29. maja 2000 o prošnji Združenega kraljestva Velike Britanije in Severne Irske za sodelovanje pri izvajanju nekaterih določb schengenskega pravnega reda (2).

               (6)

               Ta sklep ne vpliva na položaj Irske na podlagi Protokola o vključitvi schengenskega pravnega reda v okvir Evropske unije, ki je priložen k Pogodbi o Evropski uniji in Pogodbi o ustanovitvi Evropske skupnosti, ter na podlagi Sklepa Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (3).

               (7)

               Ta sklep ne vpliva na položaj Danske na podlagi Protokola o stališču Danske, ki je priložen k Pogodbi o Evropski uniji in Pogodbi o ustanovitvi Evropske skupnosti –

         SKLENIL:
   Člen 1
   S pridržkom njegove poznejše sklenitve je predsednik Sveta pooblaščen, da imenuje osebo(-e), pooblaščeno(-e), da v imenu Evropske skupnosti podpiše(-jo) Protokol med Evropsko unijo, Evropsko skupnostjo, Švicarsko konfederacijo in Kneževino Lihtenštajn o pristopu Kneževine Lihtenštajn k Sporazumu med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda in s tem povezane dokumente.
   Besedilo Protokola in s tem povezanih dokumentov je priloženo k temu sklepu (4).
   Člen 2
   Ta sklep se uporablja za področja, ki jih urejajo določbe iz člena 2(1) in (2) Protokola, ter za razvoj teh področij, v kolikor imajo te določbe pravno podlago v Pogodbi o ustanovitvi Evropske skupnosti ali v kolikor je Sklep Sveta 1999/436/ES (5) določil, da imajo tako podlago.
   Člen 3
   Določbe členov 1 do 4 Sklepa 1999/437/ES se smiselno uporabljajo za pridružitev Lihtenštajna k izvajanju, uporabi in razvoju schengenskega pravnega reda, ki ga ureja Pogodba o ustanovitvi Evropske skupnosti.
   Člen 4
   V skladu s členom 9(2) Protokola se člen 1, člen 4 in prvi stavek člena 5(2)(a) tega protokola ter pravice in obveznosti iz člena 3(1) do (4), člena 4, člena 5 ter člena 6 Sporazuma uporabljajo začasno od datuma podpisa tega protokola do začetka njegove veljavnosti.

      V Bruslju, 28. februarja 2008

            Za Svet

            Predsednik

         D. MATE

      (1)  Sklep Sveta z dne 17. maja 1999 o nekaterih izvedbenih predpisih za uporabo Sporazuma, sklenjenega med Svetom Evropske unije in Republiko Islandijo ter Kraljevino Norveško, v zvezi s pridružitvijo teh dveh držav k izvajanju, uporabi in razvoju schengenskega pravnega reda (UL L 176, 10.7.1999, str. 31).

      (2)  UL L 131, 1.6.2000, str. 43.

      (3)  UL L 64, 7.3.2002, str. 20.

      (4)  Dok. Sveta 16426/06, dostopen na http://register.consilium.europa.eu

      (5)  UL L 176, 10.7.1999, str. 17.


title: 2011/285/EU: Sklep Sveta z dne 12. maja 2011 o sklenitvi Sporazuma med Evropsko unijo in vlado Socialistične republike Vietnam o nekaterih vidikih zračnih prevozov

text:
               19.5.2011

               SL

               Uradni list Evropske unije

               L 132/5

         SKLEP SVETA
   z dne 12. maja 2011
   o sklenitvi Sporazuma med Evropsko unijo in vlado Socialistične republike Vietnam o nekaterih vidikih zračnih prevozov
   (2011/285/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije ter zlasti člena 100(2) v povezavi s členom 218(6)(a) Pogodbe,
   ob upoštevanju predloga Evropske komisije,
   ob upoštevanju odobritve Evropskega parlamenta,
   ob upoštevanju naslednjega:

               (1)

               Svet je s sklepom 5. junija 2003 pooblastil Komisijo, da začne pogajanja s tretjimi državami o zamenjavi nekaterih določb v obstoječih dvostranskih sporazumih s sporazumom na ravni Unije.

               (2)

               Komisija je v imenu Unije v pogajanjih dosegla Sporazum s Socialistično republiko Vietnam o nekaterih vidikih zračnih prevozov v skladu z mehanizmi in smernicami iz Priloge k Sklepu z dne 5. junija 2003.

               (3)

               Sporazum je bil v imenu Unije podpisan, s pridržkom njegove morebitne poznejše sklenitve.

               (4)

               Sporazum bi bilo treba odobriti –

         SPREJEL NASLEDNJI SKLEP:
   Člen 1
   Sporazum med Evropsko unijo in vlado Socialistične republike Vietnam o nekaterih vidikih zračnih prevozov (1) se odobri v imenu Unije.
   Člen 2
   Predsednik Sveta je pooblaščen, da imenuje osebo(-e), pooblaščeno(-e), da poda(-jo) uradno obvestilo, predvideno v členu 7(1) Sporazuma.
   Člen 3
   Ta sklep začne veljati na dan sprejetja.

      V Bruslju, 12. maja 2011

            Za Svet

            Predsednik

         PINTÉR S.

      (1)  UL L 288, 5.11.2010, str. 2.


title: Sklep Političnega in varnostnega odbora (SZVP) 2015/958 z dne 17. junija 2015 o imenovanju poveljnika sil EU v vojaški operaciji Evropske unije v južnem delu osrednjega Sredozemlja (EUNAVFOR MED) (EUNAVFOR MED/1/2015)

text:
               20.6.2015

               SL

               Uradni list Evropske unije

               L 156/24

         SKLEP POLITIČNEGA IN VARNOSTNEGA ODBORA (SZVP) 2015/958
   z dne 17. junija 2015
   o imenovanju poveljnika sil EU v vojaški operaciji Evropske unije v južnem delu osrednjega Sredozemlja (EUNAVFOR MED) (EUNAVFOR MED/1/2015)
   POLITIČNI IN VARNOSTNI ODBOR JE –
   ob upoštevanju Pogodbe o Evropski uniji in zlasti člena 38 Pogodbe,
   ob upoštevanju Sklepa Sveta (SZVP) 2015/778 z dne 18. maja 2015 o vojaški operaciji Evropske unije v južnem delu osrednjega Sredozemlja (EUNAVFOR MED) (1) in zlasti člena 6 Sklepa,
   ob upoštevanju naslednjega:

               (1)

               Svet je v skladu s členom 6(1) Sklepa (SZVP) 2015/778 za sprejemanje sklepov o imenovanju poveljnika sil EU v EUNAVFOR MED pooblastil Politični in varnostni odbor.

               (2)

               Poveljnik operacije EU je za poveljnika sil EU v EUNAVFOR MED priporočil imenovanje kontraadmirala Andree GUEGLIA.

               (3)

               Vojaški odbor EU podpira navedeno priporočilo.

               (4)

               V skladu s členom 5 Protokola (št. 22) o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri pripravi in izvajanju sklepov in ukrepov Unije, ki zadevajo obrambo –

         SPREJEL NASLEDNJI SKLEP:
   Člen 1
   Kontraadmiral Andrea GUEGLIO je imenovan za poveljnika sil EU za vojaško operacijo Evropske unije v južnem delu osrednjega Sredozemlja (EUNAVFOR MED).
   Člen 2
   Ta sklep začne veljati na dan sprejetja.

      V Bruslju, 17. junija 2015

            Za Politični in varnostni odbor

            Predsednik

         W. STEVENS

      (1)  UL L 122, 19.5.2015, str. 31.


title: Sklep Sveta (EU) 2015/354 z dne 2. marca 2015 o sprejetju poslovnika Odbora Sklada za spodbujanje naložb, ustanovljenega pod pokroviteljstvom Evropske investicijske banke

text:
               5.3.2015

               SL

               Uradni list Evropske unije

               L 61/10

         SKLEP SVETA (EU) 2015/354
   z dne 2. marca 2015
   o sprejetju poslovnika Odbora Sklada za spodbujanje naložb, ustanovljenega pod pokroviteljstvom Evropske investicijske banke
   SVET EVROPSKE UNIJE JE –
   ob upoštevanju Pogodbe o Evropski uniji,
   ob upoštevanju Pogodbe o delovanju Evropske unije,
   ob upoštevanju Notranjega sporazuma med predstavniki vlad držav članic, ki so se sestali v okviru Sveta, o financiranju pomoči Evropske unije v okviru večletnega finančnega okvira za obdobje 2014–2020 v skladu s Sporazumom o partnerstvu AKP–EU ter o dodelitvi finančne pomoči čezmorskim državam in ozemljem, za katere se uporablja četrti del Pogodbe o delovanju Evropske unije (1) (v nadaljnjem besedilu: Notranji sporazum), ter zlasti člena 9(2) Notranjega sporazuma,
   ob upoštevanju predloga Evropske investicijske banke,
   ob upoštevanju naslednjega:

               (1)

               V Sporazumu o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisan v Cotonouju dne 23. junija 2000 (2), kakor je bil prvič spremenjen v Luxembourgu 25. junija 2005 (3) in kakor je bil drugič spremenjen v Ouagadougouju 22. junija 2010 (4) (v nadaljnjem besedilu: Sporazum o partnerstvu AKP-EU), so predvideni finančni protokoli za vsako petletno obdobje.

               (2)

               Predstavniki vlad držav članic, ki so se sestali v okviru Sveta, so 26. junija 2013 sprejeli Notranji sporazum v skladu s Sporazumom o partnerstvu AKP-ES, ki predvideva ustanovitev Odbora (v nadaljnjem besedilu: Odbor Sklada za spodbujanje naložb), sestavljenega iz predstavnikov vlad držav članic in predstavnika Komisije, pod pokroviteljstvom Evropske investicijske banke (EIB).

               (3)

               EIB je 17. novembra 2014, po posvetu s Komisijo, Svetu predstavila predlog Sklepa o sprejetju poslovnika Odbora Sklada za spodbujanje naložb.

               (4)

               Poslovnik Odbora Sklada za spodbujanje naložb bi moral upoštevati ustrezne določbe Sklepa Sveta 2013/755/EU (5) in Uredbe Sveta (EU) 2015/322 (6) –

         SPREJEL NASLEDNJI SKLEP:
   Člen 1
   Sprejme se poslovnik Odbora Sklada za spodbujanje naložb, ustanovljenega pod pokroviteljstvom Evropske investicijske banke, kakor je določen v Prilogi.
   Člen 2
   Ta sklep začne veljati dan po objavi v Uradnem listu Evropske unije.

      V Bruslju, 2. marca 2015

            Za Svet

            Predsednica

         D. REIZNIECE-OZOLA

      (1)  UL L 210, 6.8.2013, str. 1.

      (2)  UL L 317, 15.12.2000, str. 3.

      (3)  UL L 287, 28.10.2005, str. 4.

      (4)  UL L 287, 4.11.2010, str. 3.

      (5)  Sklep Sveta 2013/755/EU z dne 25. novembra 2013 o pridružitvi čezmorskih držav in ozemelj Evropski uniji (Sklep o pridružitvi čezmorskih držav in ozemelj) (UL L 344, 19.12.2013, str. 1).

      (6)  Uredba (EU) 2015/322 z dne 2. marca 2015 o izvajanju 11. Evropskega razvojnega sklada (UL L 58, 3.3.2015, str. 1).

      PRILOGA

         POSLOVNIK ODBORA SKLADA ZA SPODBUJANJE NALOŽB, USTANOVLJENEGA POD POKROVITELJSTVOM EVROPSKE INVESTICIJSKE BANKE

      Člen 1
      1.   Odbor Sklada za spodbujanje naložb (v nadaljnjem besedilu: Odbor) sestavljajo po en predstavnik vsake države članice in predstavnik Komisije. Pravico do glasovanja imajo samo člani Odbora, ki jih imenujejo države članice, ali njihovi namestniki.
      2.   Predsednik in namestnik predsednika Odbora sta izvoljena izmed članov Odbora, ki jih imenujejo države članice, za obdobje dveh let. Volitve se izvedejo na začetku prve seje Odbora s tajnim glasovanjem. Predsednik je izvoljen izmed kandidatov na podlagi kvalificirane večine, kot je določeno v členu 3. Volitve namestnika predsednika potekajo po enakem postopku.
      3.   Evropska investicijska banka (v nadaljnjem besedilu: Banka) Odboru zagotavlja tajniške in podporne storitve.
      4.   Vsaka država članica imenuje po enega predstavnika in enega namestnika, ki sta pooblaščena za izvrševanje glasovalnih pravic. Namestnik se lahko kot opazovalec udeleži sej Odbora, vendar ima pravico do glasovanja samo, kadar je predstavnik njegove države članice odsoten. V izjemnih okoliščinah, kadar se seje Odbora ne more udeležiti niti predstavnik niti namestnik, lahko predstavnik pooblasti drugega predstavnika ali ga nadomesti tretja oseba, ki jo zadevna država članica imenuje ad hoc. Države članice obvestijo Banko in generalni sekretariat Sveta o imenih in naslovih svojih predstavnikov in njihovih namestnikov prek svojih stalnih predstavništev pri Evropski uniji.
      5.   Komisija imenuje enega predstavnika in enega namestnika, ki se udeležujeta sej Odbora, ter njuna imena sporoči Banki in generalnemu sekretariatu Sveta. Tako imenovanima osebama lahko pomagajo drugi uradniki in uslužbenci Komisije.
      6.   Banka imenuje dva uradnika, ki se udeležujeta sej in sodelujeta v delu Odbora, ter njuna imena sporoči Komisiji in generalnemu sekretariatu Sveta. Tako imenovanima osebama lahko pomagajo drugi uradniki Banke.
      7.   Predstavnik generalnega sekretariata Sveta in predstavnik Evropske službe za zunanje delovanje (ESZD) sta vabljena, da se udeležujeta sej Odbora kot opazovalca.
      Člen 2
      Odbor skliče njegov predsednik, sestane pa se vsaj štirikrat na leto na sedežu Banke v Luxembourgu. Predsednik lahko na zahtevo enega izmed članov Odbora ali na zahtevo Banke skliče dodatne seje.
      Sekretariat pošlje članom Odbora in njihovim namestnikom ter generalnemu sekretariatu Sveta, Komisiji in ESZD obvestila o sejah, vključno s podrobnim dnevnim redom, predlaganim za sejo, skupaj z ustreznimi dokumenti, kot je določeno v členu 5(1).
      Člen 3
      Odbor v vseh zadevah odloča s kvalificirano večino 721 glasov od skupnih 1 000, ki pomeni pozitiven glas vsaj 15 držav članic. Manjšina, ki lahko prepreči sprejetje odločitve, šteje 280 glasov. Glasovi predstavnikov držav članic se ponderirajo, kot sledi:

                  Država članica

                  Glasov

                  Belgija

                  33

                  Bolgarija

                  2

                  Češka republika

                  8

                  Danska

                  20

                  Nemčija

                  206

                  Estonija

                  1

                  Irska

                  9

                  Grčija

                  15

                  Španija

                  79

                  Francija

                  178

                  Hrvaška

                  2

                  Italija

                  125

                  Ciper

                  1

                  Latvija

                  1

                  Litva

                  2

                  Luksemburg

                  3

                  Madžarska

                  6

                  Malta

                  1

                  Nizozemska

                  48

                  Avstrija

                  24

                  Poljska

                  20

                  Portugalska

                  12

                  Romunija

                  7

                  Slovenija

                  2

                  Slovaška

                  4

                  Finska

                  15

                  Švedska

                  29

                  Združeno kraljestvo

                  147

                  Skupaj

                  1 000

            Člen 4
      1.   Odbor v skladu s pogoji iz člena 3 tega poslovnika in člena 16 Uredbe Sveta (EU) 2015/322 (1) (v nadaljnjem besedilu: Izvedbena uredba):

                  (a)

                  v zvezi s Skladom za spodbujanje naložb, odobri:

                              (i)

                              operativne smernice in predloge za njihovo revizijo;

                              (ii)

                              naložbene strategije in poslovne načrte, vključno s kazalniki uspešnosti, v skladu s točko (b) člena 16(2) Izvedbene uredbe;

                              (iii)

                              letna poročila, vključno z računovodskimi izkazi;

                              (iv)

                              vse dokumente splošne politike, vključno z ocenjevalnimi poročili;

                  (b)

                  poda mnenje o:

                              (i)

                              vseh predlogih za financiranje iz Sklada za spodbujanje naložb;

                              (ii)

                              vseh predlogih za financiranje iz lastnih sredstev Banke v skladu s Sporazumom o partnerstvu AKP–EU in Sklepom o pridružitvi čezmorskih držav, vključno s predlogi, povezanimi s projekti, za katere je Komisija izrazila negativno mnenje;

                              (iii)

                              o uporabi subvencionirane obrestne mere za projekte, ki vključujejo subvencionirano obrestno mero;

                              (iv)

                              predlogih v zvezi z razvojem okvira Banke za merjenje rezultatov, v kolikor se takšen okvir uporablja za transakcije iz Sporazuma o partnerstvu AKP–EU;

                              (v)

                              drugih predlogih na podlagi splošnih načel, opredeljenih v operativnih smernicah.

            Zaradi racionalizacije odobritvenega postopka za manjše transakcije lahko Odbor izrazi pozitivno mnenje o predlogih Banke za globalno dodelitev (subvencionirane obrestne mere, tehnična pomoč) ali globalno dovoljenje (dajanje posojil, lastniški kapital), v skladu s členom 16(3) Izvedbene uredbe.
      Poleg tega lahko organi upravljanja Banke občasno zaprosijo Odbor za mnenje o drugih strateških ali političnih zadevah, povezanih z delovanjem Banke v državah AKP.
      2.   Delovne dokumente in predloge za Odbor pripravi ter Odboru in opazovalcem posreduje Banka. Predlogi vsebujejo podatke o:

                  (a)

                  opisu projekta in njegovem pomenu za razvojno strategijo države, kot je predstavljena v strateških dokumentih države;

                  (b)

                  razvojnem cilju, ki naj bi ga dosegel projekt, vključno s trajnostjo načrtovanih ukrepov;

                  (c)

                  splošni organizaciji in utemeljitvi projekta;

                  (d)

                  stroških, metodi financiranja in tveganjih projekta ter morebitnih ukrepih za zmanjševanje tveganj, ki jih namerava Banka uporabiti;

                  (e)

                  lokalnih, nacionalnih in regionalnih vplivih projekta na podlagi Sporazuma o partnerstvu AKP–ES, vključno z vplivi na okolje;

                  (f)

                  dogovoru ali mnenju Komisije, kot je določeno v členu 16(5) Izvedbene uredbe.

            3.   Podrobna pravila o tehnični izvedbi projekta in časovni razpored izvedbe se povzamejo v prilogi k predlogu.
      Člen 5
      1.   Banka pošlje ustrezne dokumente in predloge članom Odbora in njihovim namestnikom ter generalnemu sekretariatu Sveta in Evropski službi za zunanje delovanje najmanj 21 koledarskih dni pred datumom, določenim za sejo.
      Predsednik lahko v izjemnih primerih odstopi od navedenega roka na podlagi ustrezno utemeljene zahteve Banke. Če pa član Odbora obvesti sekretariat, da odstop od roka ni sprejemljiv, se zadevna točka odstrani z dnevnega reda.
      2.   Člani Odbora Banko pisno obvestijo o vseh pripombah ali zahtevah po dodatnih informacijah v zvezi z dokumenti, razposlanimi v skladu z odstavkom 1, v naslednjih rokih:

                  (a)

                  najmanj pet delovnih dni pred datumom seje, če od Banke zahtevajo, da poda pisen odgovor pred sejo;

                  (b)

                  najmanj tri delovne dneve, če od Banke zahtevajo le ustne odgovore med sejo.

            Pravica članov Odbora, da na vprašanja, ki so jih postavili na seji o dokumentih, razdeljenih na podlagi odstavka 1, dobijo ustne odgovore Banke, ni omejena.
      3.   Na predlog predsednika Odbor sprejme dnevni red na začetku seje. Vsak član Odbora lahko zahteva, da se dnevnemu redu dodajo točke, vendar le za razpravo. Potrebne informacije se lahko podajo ustno.
      4.   Za odsotnega predstavnika države članice velja, da je predložene dokumente potrdil ali o njih podal pozitivno mnenje, razen če ni predsednika Odbora pisno obvestil o svoji nameri, da ne bo potrdil dokumentov ali dal pozitivnega mnenja o njih, oziroma če ni izjemoma pooblastil drugega predstavnika države članice. Kadar član za glasovanje pooblasti drugega člana ali imenuje nadomestno osebo, je treba o tem pravilno in vnaprej obvestiti predsednika Odbora.
      Predstavnik države članice lahko sprejme pooblastilo samo od enega predstavnika druge države članice.
      Člen 6
      1.   Na pobudo Banke in s predhodnim soglasjem predsednika lahko Odbor da mnenje s pisnim postopkom.
      2.   Če je predlog predložen v pisnem postopku, ga Banka predloži skupaj z vsemi ustreznimi spremljevalnimi dokumenti. Če predstavnik države članice ne da negativnega glasu v 21 koledarskih dneh po predložitvi predloga, se šteje, da je glasoval za predlog.
      3.   Če član Odbora najkasneje pet delovnih dni pred potekom roka 21 koledarskih dni iz odstavka 2 posebej zahteva, da se o predlogu razpravlja na seji Odbora, se predlog prenese na naslednjo načrtovano sejo Odbora. Izjemoma, tj. v posebnih nujnih primerih, lahko Banka zahteva, da predsednik skliče izredno sejo Odbora v skladu s členom 2.
      Člen 7
      1.   Brez poseganja v člen 16(6) Izvedbene uredbe se lahko odobritev ali pozitivno mnenje Odbora poda s pridržkom zaradi morebitne pripombe, ki jo podrobneje pojasni Odbor.
      2.   Odbor lahko zahteva, da se ocena prošnje ali predloga dopolni z določenih vidikov. V takšnem primeru se lahko zahteva ali predlog ponovno predloži Odboru.
      3.   Mnenja, ki jih da Odbor, se posredujejo organom upravljanja Banke.
      Člen 8
      1.   Sekretariat pod vodstvom predsednika v petnajstih delovnih dneh po datumu seje sestavi zapisnik o glavnih zaključkih vsake seje odbora in glavnih stališčih, ki so jih sprejeli člani Odbora. Sekretariat na enak način sestavi zapisnik o mnenjih in glasovih, podanih v okviru pisnega postopka. Zapisniki se pošljejo članom Odbora.
      2.   Zapisnik velja za dokončnega, ko ga potrdi Odbor po pisnem postopku ali na naslednji seji.
      3.   Pošta, naslovljena na Odbor, se pošilja sekretariatu Odbora, za predsednika Odbora.
      4.   Vsi predstavniki in opazovalci, ki se udeležijo seje Odbora, spoštujejo zaupnost njegovega dela in razprav. Dokumenti, povezani s takšnim delom in razpravami, so namenjeni osebam, na katere so naslovljeni, te pa so odgovorne za njihovo varovanje in zaupnost.
      5.   Banka, v dogovoru s predsednikom Odbora, dvakrat letno Odboru ERS in pripravljalnim telesom Sveta, zlasti Delovni skupini za AKP, da na voljo splošne informacije o izvajanju Sklada za spodbujanje naložb, da se zagotovi široka skladnost in komplementarnost dejavnosti, ki jih financira Evropski razvojni sklad. To izvede v skladu s pravili o zaupnosti iz odstavka (4).
      Člen 9
      1.   Stroške delovanja Odbora, vključno s potnimi stroški po enega predstavnika vsake posamezne države članice, nosi Banka. Do povrnitve potnih stroškov je upravičen tudi predstavnik države članice, ki predseduje Odboru, poleg morebitnega drugega predstavnika te države članice.
      2.   Prostore in opremo, ki jih Odbor potrebuje za svoje delo, zagotovi Banka.
      Člen 10
      Vsa obvestila, dopisi ali dokumenti, ki jih je treba posredovati v skladu s tem poslovnikom, se lahko posredujejo z elektronsko pošto ali telefaksom.

         (1)  Uredba (EU) 2015/322 z dne 2. marca 2015 o izvajanju 11. Evropskega razvojnega sklada (UL L 58, 3.3.2015, str. 1).


title: Sklep Sveta (EU) 2016/1946 z dne 15. marca 2016 o podpisu in sklenitvi Sporazuma med Evropsko unijo in Gruzijo o varnostnih postopkih pri izmenjavi in varovanju tajnih podatkov

text:
               8.11.2016

               SL

               Uradni list Evropske unije

               L 300/1

         SKLEP SVETA (EU) 2016/1946
   z dne 15. marca 2016
   o podpisu in sklenitvi Sporazuma med Evropsko unijo in Gruzijo o varnostnih postopkih pri izmenjavi in varovanju tajnih podatkov
   SVET EVROPSKE UNIJE –
   ob upoštevanju Pogodbe o Evropski uniji, zlasti njenega člena 37, in Pogodbe o delovanju Evropske unije, zlasti njenega člena 218(5) in prvega pododstavka člena 218(6),
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je na seji 20. januarja 2014 sklenil pooblastiti visokega predstavnik Unije za zunanje zadeve in varnostno politiko (v nadaljnjem besedilu: VP), da na podlagi člena 37 Pogodbe o Evropski uniji in v skladu s postopkom iz člena 218(3) Pogodbe o delovanju Evropske unije začne pogajanja s ciljem sklenitve sporazuma o varovanju podatkov med Evropsko unijo in Gruzijo.

               (2)

               Na podlagi tega pooblastila se je VP z Gruzijo pogajal o sporazumu o varnostnih postopkih pri izmenjavi in varovanju tajnih podatkov.

               (3)

               Zato bi bilo treba navedeni sporazum odobriti –

         SPREJEL NASLEDNJI SKLEP:
   Člen 1
   Sporazum med Evropsko unijo in Gruzijo o varnostnih postopkih pri izmenjavi in varovanju tajnih podatkov se odobri v imenu Unije.
   Besedilo sporazuma je priloženo temu sklepu.
   Člen 2
   Predsednik Sveta je pooblaščen, da imenuje osebo(-e), pooblaščeno(-e) za podpis sporazuma, ki je za Unijo zavezujoč.
   Člen 3
   Ta sklep začne veljati na dan sprejetja.

      V Bruslju, 15. marca 2016

            Za Svet

            Predsednik

         A.G. KOENDERS


title: 2011/661/: Sklep Sveta z dne 3. oktobra 2011 o imenovanju osmih španskih članov in desetih španskih nadomestnih članov Odbora regij

text:
               7.10.2011

               SL

               Uradni list Evropske unije

               L 263/18

         SKLEP SVETA
   z dne 3. oktobra 2011
   o imenovanju osmih španskih članov in desetih španskih nadomestnih članov Odbora regij
   (2011/661/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 305 Pogodbe,
   ob upoštevanju predloga španske vlade,
   ob upoštevanju naslednjega:

               (1)

               Svet je 22. decembra 2009 in 18. januarja 2010 sprejel sklepa 2009/1014/EU (1) in 2010/29/EU (2) o imenovanju članov in nadomestnih članov Odbora regij za obdobje od 26. januarja 2010 do 25. januarja 2015.

               (2)

               Zaradi konca mandatov g. Francesca ANTICH I OLIVERJA, g. Marcelina IGLESIASA RICOUJA, g. Vicenteja ÁLVAREZA ARECESA, ge. Dolores GOROSTIAGA SAIZ, g. Joséja Maríe BARREDE FONTESA, g. Guillerma FERNÁNDEZA VARE, g. Miguela SANZA SESME in g. Francisca CAMPSA ORTIZA se je sprostilo osem mest članov Odbora regij. Zaradi konca mandatov g. Alberta GARCÍE CERVIÑA, ge. Lucíe MARTÍN DOMÍNGUEZ, g. Juana Antonia MORALESA RODRÍGUEZA, ge. Else CASAS CABELLO, ge. Esther MONTERRUBIO VILLAR, g. Javierja VELASCA MANCEBA, ge. Luise ARAÚJO CHAMORRO, g. Antonia GONZÁLEZA TEROLA, g. Alberta CATALÁNA HIGUERASA in g. Rafaela RIPOLLA NAVARRA se je sprostilo deset mest nadomestnih članov Odbora regij –

         SPREJEL NASLEDNJI SKLEP:
   Člen 1
   Za preostanek mandata, ki se izteče 25. januarja 2015, se v Odbor regij imenujejo:

               (a)

               za člane:

                           —

                           ga. Luisa Fernanda RUDI ÚBEDA, Presidenta del Gobierno de Aragón,

                           —

                           g. Francisco ÁLVAREZ-CASCOS FERNÁNDEZ, Presidente del Principado de Asturias,

                           —

                           g. José Ramón BAUZÁ DÍAZ, Presidente del Gobierno de las Illes Balears,

                           —

                           g. Juan Ignacio DIEGO PALACIOS, Presidente del Gobierno de Cantabria,

                           —

                           ga. Dolores de COSPEDAL GARCÍA, Presidenta de la Junta de Comunidades de Castilla-La Mancha,

                           —

                           g. José Antonio MONAGO TERRAZA, Presidente de la Junta de Extremadura,

                           —

                           ga. María Yolanda BARCINA ANGULO, Presidenta de la Comunidad Foral de Navarra,

                           —

                           g. Alberto FABRA PART, Presidente de la Comunidad Valenciana,

                     in

               (b)

               za nadomestne člane:

                           —

                           g. Roberto Pablo BERMÚDEZ DE CASTRO MUR, Consejero de Presidencia del Gobierno de Aragón,

                           —

                           g. José PORTILLA GONZÁLEZ, Viceconsejero de Relaciones Institucionales de la Presidencia del Principado de Asturias,

                           —

                           g. Javier GONZÁLEZ ORTIZ, Consejero de Economía, Hacienda y Seguridad del Gobierno de Canarias,

                           —

                           ga. Cristina MAZAS PÉREZ-OLEAGA, Consejera de Economía, Hacienda y Empleo de la Comunidad Autónoma de Cantabria,

                           —

                           g. Timoteo MARTÍNEZ AGUADO, Viceconsejero de Economía de la Junta de Comunidades de Castilla-La Mancha,

                           —

                           ga. Cristina Elena TENIENTE SÁNCHEZ, Vicepresidenta y Portavoz de la Junta de Extremadura,

                           —

                           g. Borja COROMINAS FISAS, Director General de Asuntos Europeos y Cooperación con el Estado de la Comunidad de Madrid,

                           —

                           ga. Carmen María SANDOVAL SÁNCHEZ, Directora General de la Unión Europea y Relaciones Exteriores de la Región de Murcia,

                           —

                           g. Juan Luis SÁNCHEZ DE MUNIÁIN LACASIA, Consejero de Cultura, Turismo y Relaciones Institucionales de la Comunidad Foral de Navarra,

                           —

                           ga. María Victoria PALAU TÁRREGA, Directora General de Relaciones con la Unión Europea de la Comunidad Valenciana.

         Člen 2
   Ta sklep začne veljati na dan sprejetja.

      V Luxembourgu, 3. oktobra 2011

            Za Svet

            Predsednica

         J. FEDAK

      (1)  UL L 348, 29.12.2009, str. 22.

      (2)  UL L 12, 19.1.2010, str. 11.